
În temeiul prevederilor art. 136 alin. (8) lit. b) din Ordonanța de urgență nr. 57/2019 privind Codul administrativ, Serviciul Comunicare și Coordonare Instituții Subordonate formulează următorul:


RAPORT DE MODIFICARE ȘI COMPLETARE
la Raportul de specialitate aferent Proiectului de hotărâre privind atribuirea denumirii unor străzi

Având în vedere Raportul de specialitate întocmit în vederea fundamentării Proiectului de hotărâre privind atribuirea denumirii unor străzi, cu nr. 44625 din 29.07.2026, precum și demersurile ulterioare întocmirii acestuia, se impune modificarea parțială a propunerilor formulate în documentul inițial.

Modificarea este determinată de faptul că, ulterior formulării propunerilor privind atribuirea unor denumiri de străzi în memoria personalităților Virgil Enătescu și Radu Sas, o parte dintre membrii familiilor acestora și-au exprimat opoziția și rezervele față de atribuirea unor denumiri de străzi purtând numele celor două personalități.

Având în vedere respectarea opțiunilor exprimate de membrii familiilor, precum și necesitatea ca un asemenea demers de omagiere să se realizeze într-un spirit de consens și cu respectarea memoriei și voinței familiei, apreciem oportună retragerea celor două propuneri din proiectul de hotărâre.

În consecință, se retrag din propunerea inițială denumirile de străzi „Virgil Enătescu” și „Radu Sas”, urmând ca acestea să fie înlocuite cu propunerile privind atribuirea unor denumiri de străzi în memoria personalităților Liviu Iuliu Dragoș și Ioan Boț.
Astfel, din cuprinsul Raportului de specialitate inițial se elimină următoarele două propuneri:
· Virgil Enătescu (1940–2020);
· Radu Sas (1956–2014).
În locul acestora se introduc următoarele propuneri:
Liviu Iuliu Dragoș (1957 – 2016)
A fost medic și om politic sătmărean, deputat în Parlamentul României în legislaturile 1996–2000 și 2000–2004, reprezentând Partidul Național Liberal.
A fost unul dintre fondatorii organizației județene Satu Mare a Partidului Național Liberal, pe care a condus-o în perioada 1993–2002. În calitate de parlamentar, a activat în cadrul Comisiei pentru sănătate și familie a Camerei Deputaților, exercitând și funcția de vicepreședinte al acestei comisii.
Activitatea sa parlamentară a fost orientată în principal către domeniul sănătății, fiind implicat în elaborarea și susținerea cadrului legislativ privind asigurările sociale de sănătate în România.
În plan profesional, Liviu Iuliu Dragoș a fost medic. După absolvirea Institutului de Medicină și Farmacie din Cluj-Napoca, și-a desfășurat activitatea medicală în cadrul Spitalului Județean Satu Mare, inclusiv în domeniul medicinei de urgență. Ulterior, a profesat ca medic de familie.
În perioada 2005–2009, a ocupat funcția de director al Casei Județene de Asigurări de Sănătate Satu Mare.
Prin activitatea sa profesională, administrativă și parlamentară, precum și prin contribuția adusă domeniului sănătății, Liviu Iuliu Dragoș reprezintă o personalitate relevantă pentru comunitatea sătmăreană, a cărei memorie poate fi onorată prin atribuirea unei denumiri de stradă în municipiul Satu Mare.
Ioan Boț (1939–2017)
A fost profesor de matematică și director al Colegiului Național „Mihai Eminescu” din Satu Mare, desfășurându-și cea mai mare parte a activității didactice în cadrul acestei instituții de învățământ.
În perioada 1962–2004, a predat matematica timp de 42 de ani, contribuind la formarea mai multor generații de elevi. În perioada 1994–1997, a ocupat funcția de director al Colegiului Național „Mihai Eminescu”.
În activitatea didactică, s-a implicat în pregătirea elevilor cu aptitudini pentru matematică și în coordonarea claselor speciale de matematică. Numeroși foști elevi ai profesorului Ioan Boț au urmat ulterior studii universitare în domeniul matematicii.
Recunoașterea contribuției sale la dezvoltarea învățământului sătmărean s-a manifestat și ulterior dispariției sale. În anul 2018 a fost organizat un simpozion de matematică „In memoriam”, dedicat memoriei sale, iar în anul 2025, în cadrul Colegiului Național „Mihai Eminescu”, a fost dezvelită o placă comemorativă dedicată profesorului Ioan Boț. De asemenea, un amfiteatru de matematică din cadrul colegiului a fost dedicat memoriei sale.
Prin întreaga sa activitate didactică și managerială, prin contribuția la formarea generațiilor de elevi și prin recunoașterea de care se bucură în comunitatea educațională sătmăreană, profesorul Ioan Boț reprezintă o personalitate a învățământului local, a cărei memorie poate fi păstrată și onorată prin atribuirea unei denumiri de stradă în municipiul Satu Mare.
În consecință, lista personalităților propuse în Raportul de specialitate se modifică, prin retragerea propunerilor privind atribuirea denumirilor „Strada Virgil Enătescu” și „Strada Radu Sas”, ca urmare a exprimării opoziției și rezervelor de către o parte dintre membrii familiilor acestora, și înlocuirea acestora cu propunerile privind atribuirea denumirilor „Strada Liviu Iuliu Dragoș” și „Strada Ioan Boț”.
Celelalte propuneri, precum și celelalte prevederi și argumente cuprinse în Raportul de specialitate inițial, rămân nemodificate.
Față de cele prezentate, propunem Consiliului Local al Municipiului Satu Mare aprobarea formei finale a Proiectului de hotărâre privind atribuirea denumirii unor străzi.

